Бзэм драгъэхьэх
КъБКъУ-м хамэ къэралыбзэхэмкIэ и кафедрэм илъэс къэс, хабзэ зэрыхъуам тету, инджылызыбзэмкIэ олимпиадэ зэIуха ирегъэкIуэкI.
Къыхэгъэщыпхъэщ мыбы хэтыну гукъыдэж зиIэ студентхэм я бжыгъэм илъэс къэс къызэрыхэхъуэр. Къапщтэмэ, мы зи чэзу зэхьэзэхуэхэм университетымрэ мыбы и жьауэм щIэту лажьэ колледжхэмрэ щеджэу цIыху 200-м я зэфIэкI ягъэлъэгъуэну утыку щихьащ. Кафедрэм и егъэджакIуэхэм къыхагъэщащ къыдэкIуэтей щIэблэр хамэ къэралыбзэхэм нэхъри дегъэхьэхынымкIэ мы Iуэхум мыхьэнэ ин зэриIэр.
Олимпиадэм и япэ Iыхьэр лексикэмрэ грамматикэмрэ, етIуанэр зэпсэлъэныгъэ дерсхэм тегъэщIауэ екIуэкIащ.
ЗэрыжаIэщи, бзэ зыбжанэ зэбгъэщIэныр зэхэщIыкI куум и къежьапIэщ. ЕгъэджакIуэхэр щымыгуфIыкIыу къэнакъым я анэдэлъхубзэхэм къадэкIуэу, инджылызыбзэм хуиту ирипсалъэ куэд щIалэгъуалэм зэрахэтым.
Мэлыжьыхьым и кIэм Олимпиадэм щытекIуахэр белджылы къэхъунущ икIи абыхэм щытхъу тхылъхэмкIэ я цIэ къраIуэнущ.
